Dalmatinska gastro večer u Apfel Areni
2026-03-19 18:00 (Europe/Zagreb) | Apfel Arena, Put Volicije 5, Makarska, Hrvatska
U četvrtak, 19.3. od 18 sati, u Apfel Areni očekuje vas posebna Dalmatinska gastro večer uz glazbu uživo. Za odličnu atmosferu pobrinut će se svima omiljeni Django trio.
Za ovu večer pripremili smo dva pomno osmišljena jelovnika – mesni i riblji, a svaki slijed jela prati čaša pažljivo odabranog vina.
Mesni meni
Uz pozdrav iz kuhinje i pjenušac Perla Rosé:
• Biftek u laganom zagrljaju vatre uz vino Erdoro Rosé
• Goveđi medaljoni na krutonu s pireom od tartufa uz vino Korlat Syrah
• Dalmatinski paradižot uz vino Laguna Muškat žuti
Riblji meni
Uz pozdrav iz kuhinje po izboru našeg šefa kuhinje i pjenušac Perla Rosé:
• Carpaccio od sipe uz vino Pošip Čara
• Hobotnica u škartocu s povrćem uz vino Kutjevo Maximo Oro
• Dalmatinski paradižot uz vino Laguna Muškat žuti
Cijena: 49 € po osobi
Rezervacije su obavezne
099 542 7385
099 542 7379
Broj mjesta je ograničen, a prijaviti se mogu svi.
Dođite u Apfel Arenu, uživajte u vrhunskoj hrani, odabranim vinima i odličnoj atmosferi uz Django trio. Vidimo se!

Svadba
2026-03-19 19:00
1h 35m – HR, RS
Redatelj i scenarist Igor Šeregi donosi domaću komediju s jednom od najjačih glumačkih postava u novije vrijeme – Rene Bitorajac, Dragan Bjelogrlić, Anđelka Stević Žugić, Dejan Aćimović, Srđan Žika Todorović, Linda Begonja… i mnogi drugi!
Miljenko, uspješan i utjecajan hrvatski poduzetnik, na dan svoga pedesetog rođendana suočava se s brutalnom istinom – na sjednici nadzornog odbora doznaje da se njegovo poslovno carstvo nalazi na rubu sloma. Dok pokušava sačuvati pribranost, u ured mu ulazi obitelj s tortom, osmijesima i pjesmom, nesvjesni da se svijet oko njega upravo urušava. U trenutku lažne vedrine zazvoni telefon, a na liniji je kći Ana, studentica u Londonu. Čestita mu rođendan, radosno objavljuje zaruke – i priznaje da je trudna. Otac djeteta je sin srpskog premijera. Šok se širi obitelji poput valova: baka se razboli, Miljenko tone dublje u očaj, a njegov hladnokrvni poslovni savjetnik Budimir u situaciji prepoznaje rijetku priliku da spasi kompaniju.

VETERANSKI PADEL TURNIR (+35)
2026-03-20 - 2026-03-23
Od 20. – 22.3. održava se uzbudljivi veteranski turnir za sve igrače 35+!
Prijave su otvorene direktno putem Tournateda
Rok prijave: 18.3.
Maksimalan broj prijava: 24 para
Kotizacija: 50€ po paru
Ne čekaj zadnji trenutak – osiguraj svoje mjesto na vrijeme!
Više informacija: 099 542 7378

„MI O VUKU“ – hit mjuzikl za djecu!
2026-03-20 17:00
Na scenu stiže razigrani, duhoviti i poučni mjuzikl koji na potpuno nov način progovara o poznatim bajkama!
U glavnim ulogama:
Bojan Jambrošić
Manuela Svorcan
Produkcija: B GLAD PRODUKCIJA
Je li zli vuk zaista pojeo bakicu, tri praščića i sedam kozlića? 🤔
Ili je možda Crvenkapica pod prevelikim utjecajem društvenih mreža i televizije?
„Mi o vuku“ donosi suvremeni pogled na klasične priče i kroz obilje smijeha, zarazne songove i duhovite dijaloge potiče ono najvažnije – kritičko razmišljanje.
Kad se Crvenkapica i Vuk napokon sretnu licem u lice, otkrit će se prava istina!
Ova originalna glazbena predstava:
potiče kreativnost i toleranciju
govori o prijateljstvu, povjerenju i važnosti komunikacije uživo
zabavlja i djecu i odrasle
Za uzrast od 3 godine do nižih razreda osnovne škole.
Hoće li se Vuk i Crvenkapica pomiriti?
Mogu li neprijatelji postati prijatelji?
Dođite i saznajte u mjuziklu „Mi o vuku“! 🎟️
Ulaznice po cijeni od 7€ možete kupiti na info pultu Apfel Arene ili online na adriaticket.com

SENTIMENTALNA VRIJEDNOST
2026-03-21 19:00
2h 13m – NO
Sestre Nora i Agnes ponovno se susreću sa svojim otuđenim ocem, karizmatičnim Gustavom, poznatim redateljem koji Nori kao kazališnoj glumici nudi ulogu u svom sljedećem filmu. Kada Nora odbije ponudu, Gustav ulogu daje mladoj holivudskoj zvijezdi. Obiteljska se dinamika komplicira, a dvije se sestre moraju snalaziti u krhkom odnosu s ocem i nositi se s američkom zvijezdom koja se našla usred njihove složene obiteljske situacije.
Hvaljeni film Joachima Triera premijerno je prikazan na filmskom festivalu u Cannesu gdje je osvojio Grand Prix nagradu, te je apsolutni pobjednik ovogodišnjih Europskih filmskih nagrada s osvojenih čak 6 nagrada u svim glavnim kategorijama, uključujući one za najbolji film, najbolju glumicu (Renate Reinsve) i najboljeg glumaca (Stellan Skarsgård).
Nominiran je za ovogodišnju nagradu Oscar u čak 9 kategorija.

KVIZ ZA MLADE
2026-03-21 19:00
Dosta je škole, zadaća i beskrajnog scrollanja po mobitelu…
Subota je savršena za malo odmora, smijeha i dobre ekipe!
Okupi svoj tim i dođi testirati znanje na najzabavnijem kvizu u gradu!
Subota
19:00 h
Apfel Arena
Sudjelovanje: 2 € po osobi
Prijave:
info pult Apfel Arene
099 542 7385
Najbolje tri ekipe osvajaju:
🥇 4 pizze + 4 pića
🥈 1 sat padela s opremom
🥉 4 kino ulaznice
🥞 I da, netko od vas može osvojiti i gratis palačinke – čista sreća odlučuje!
Vidimo se u subotu!

DAVID
2026-03-22 17:00, 2026-04-12 18:00
1h 49m – US
Kada se div Golijat uzdigne i zaprijeti njegovu narodu, mladi pastir naoružan samo s praćkom, nekoliko kamenčića i hrabrošću, smjelo staje u obranu onih koje voli. Na putovanju koje slijedi otkrivaju se snaga odanosti, ljubavi i ustrajnosti, sve do velike bitke koja se ne vodi samo za krunu, nego i za dobro i budućnost cijelog kraljevstva.

Nasljedstvo s predumišljajem
2026-03-26 20:00
1h 45m – UK, FR
Kako nasljedstvo zadržati samo za sebe? Lako… treba se riješiti svih ostalih nasljednika.
Odbačen pri rođenju od strane svoje pretjerano bogate obitelji, Becket Redfellow neće se zaustaviti ni pred čim kako bi vratio svoje nasljedstvo, bez obzira na to koliko mu rođaka stoji na putu.
U napetoj i zabavnoj crnoj komediji redatelja Johna Pattona Forda (Emily the Criminal) glavnu ulogu tumači Glen Powell.

CRNI PETAK PUB KVIZ
2026-03-27 20:30
Svaki petak smo sve bolji — ekipe uvijek vrhunske, borba za pobjedu jaaako tijesna, zato se prijavite na vrijeme jer nam se mjesta brzo popunjavaju!
Petak, 27.3.
Apfel Arena
ŠTO MOŽETE OSVOJITI?
🥇 1,5h padela s opremom
🥈 4 pizze + pića za ekipu
🥉 5 točenih piva (0,33l) za ekipu
Lucky loser osvaja turu pića
I ovaj petak imamo poklone!
Uz nas je @badel1862hr koji prve tri ekipe nagrađuje s čak 24 Pelin Spritz limenke po ekipi!

USKRŠNJA AVANTURA ZA NAJMLAĐE!
2026-03-28 10:30 - 12:00
Hej mali istraživači!
Spremni za najveseliju uskršnju zabavu?
Datum: 28.03.2026.
Mjesto: Mediteranski vrt, Apfel Arene
Vrijeme: 10:30 – 12:00h
Cijena: 7€
Što vas čeka?
🥚 Ukrašavanje i bojanje velikih uskršnjih jaja
Uzbudljiva potraga za pisanicama u prirodi
Zabava uz tri super animatorice
Svi materijali su uključeni – vi samo ponesite osmijeh i dobro raspoloženje!
Požurite s prijavom: 099 542 7385
Mjesta su ograničena – ne propustite najšareniju avanturu ovog Uskrsa!

Kviz za mlade i ove subote!
2026-03-28 19:00
Subota
19:00 h
Apfel Arena
Sudjelovanje: 2 € po osobi
Prijave:
info pult Apfel Arene
099 542 7385
Najbolje tri ekipe osvajaju:
🥇 4 pizze + 4 pića
🥈 1 sat padela s opremom
🥉 4 kino ulaznice
A jedna sretna ekipa će osvojiti i gratis palačinke!

Projekt spasitelj
2026-03-28 20:00
2h 36m – US
Profesor prirodoslovlja Ryland Grace (Ryan Gosling) budi se na svemirskom brodu, svjetlosnim godinama udaljen od doma, bez ikakvog sjećanja na to tko je i kako je ondje dospio. Dok mu se pamćenje postupno vraća, shvaća da mu je misija riješiti zagonetku tajanstvene tvari zbog koje Sunce polako odumire. Mora se osloniti na svoje znanstveno znanje i nekonvencionalne ideje kako bi spasio život na Zemlji od izumiranja… no neočekivano prijateljstvo znači da se s tim možda ipak neće morati suočiti sam.

Mala Amelie
2026-03-29 17:00
1h 17m – FR, BE
Amélie je mala belgijska djevojčica rođena u Japanu gdje postoji vjerovanje da je dijete do treće godine slično bogovima. Na njezin treći rođendan u Japan iz Belgije dolazi baka i jedan događaj mijenja sve. Uz prijateljicu dadilju Nishio-san, njezin život donosi niz pustolovina kroz otkrivanje životnih ljepota, radosti, ali i tuge.
Hvaljeni film nominiran za Oscara za najbolji animirani film nam nježna je, dirljiva i vizualno zapanjujuća priča o moći ljudske povezanosti. Na 11. Danima dječjeg filma “Pulica u kaputu” bio je trostruki pobjednik s osvojenim nagradama publike, Dječjeg žirija te Žirija učitelja i roditelja.
Film se prikazuje u sklopu Dana frankofonije.

Super Mario Galaxy Film
2026-04-02 17:00
1h 38m – US
Nova animirana avantura temeljena na svijetu Super Mario Bros. prati radnju Super Mario Bros. Filma koji je izašao 2023. godine i zaradio više od 1,3 milijarde dolara diljem svijeta. Ovoga puta, Mario i Luigi upoznaju se i sprijateljuju s Yoshijem dok se pridružuju princezi Peach na avanturi kroz svemir i diljem galaksije. Putem se susreću se s još nekim neobičnim suputnicima… Oba naslova Super Mario Filma producirali su Chris Meledandri iz studija Illumination i Shigeru Miyamoto iz Nintenda.

Pjesnik
2026-04-02 20:00
2h 3m – CO, DE
Oscaru Restrepu poezija je smisao života. Kako mu pjesnički integritet nije donio mnogo slave, posvetio se plemenitom statusu pjesnika u opskurnosti, uz obilne doze alkohola. Kada se zaposli kao profesor u srednjoj školi, među nezainteresiranim učenicima otkriva talentiranu Yurlady, djevojku iz koje poezija i proza teku s lakoćom. Yurlady ima pametnijih stvari od bavljenja stihovima, no Oscar ima misiju – otvoriti joj vrata slave kroz koja sam nikad nije prošao.
Kolumbijski kandidat za Oscara za najbolji film dirljiva je mješavina apsurda, satire i drame, premijerno prikazan u programu Izvjestan pogled u Cannesu, gdje je ovjenčan Nagradom žirija.

Velike vijesti za sve ljubitelje duhovne glazbe!
2026-04-06 20:00
Poznato ime kršćanske glazbene scene, Alan Hržica, započinje veliku koncertnu turneju “Božja ljubav, Božja snaga”, koja će obuhvatiti više od 20 gradova u Hrvatskoj i inozemstvu.
Svečani početak turneje održat će se 6. travnja 2026. u 20:00 u Apfel Arena u Makarskoj, gdje će publika prva imati priliku doživjeti večer ispunjenu slavljenjem, molitvom i snažnim zajedništvom.
Publika će na koncertu imati priliku čuti brojne Alanove pjesme koje broje milijune pregleda i snažno su obilježile suvremenu duhovnu glazbu – Jeshua, Nova stvorenja, Samo želim reći Ime Isus, Jahve (Objavit će nam se), Golgota, Aleluja u meni, kao i naslovnu pjesmu turneje “Božja ljubav, Božja snaga”, koja će se naći i na njegovom novom albumu.
Vidimo se na večeri slavljenja i radosti

Pozivamo vas na nezaboravnu kazališnu avanturu za djecu – predstavu „Ogledalce“, prema poznatom djelu Grigora Viteza, u izvedbi izvrsnog Kazališta lutaka Zadra.
2026-04-09 17:00
Priča nas vodi u svijet u kojem zec pronalazi ogledalce i u njemu vidi svoj odraz. Ubrzo mu se pridružuju šumske životinje – vjeverica, šojka kreštalica i medvjed – te svaka od njih pomisli da je slika u ogledalu upravo njezina. Nastaje vesela i poučna svađa koja će nasmijati i poučiti djecu.
Režija: Renata Carola Gatica
Dramatizacija: Ivana Đula i Milica Sinkauz
Igraju: Sanja Grgina, Irena Bausović Tomljanović, Lino Brozić
Lokacija: Apfel Arena
Datum: 9. 4. 2026.
Vrijeme predstave: 17:00 sati
Prije same predstave pripremili smo NAJVEĆU BESPLATNU RADIONICU IKADA, u kojoj će djeca imati priliku sudjelovati u kreativnim aktivnostima i doživjeti kazalište na potpuno nov način. Radionice će se održati u terminima:
15:00 – 16:00 i 16:00 – 17:00
Zbog ograničenog broja mjesta za djecu, svoje mjesto na radionici osigurajte na info pultu Apfel Arene ili pozivom na broj 099 542 7385.
Ulaznice možete kupiti na info pultu Apfel Arene i putem sustava Adriaticket.
Cijena ulaznice: 7 €
Ne propustite ovu jedinstvenu priliku za vrhunski kazališni doživljaj i nezaboravan dan za cijelu obitelj.

Drama
2026-04-09 20:00
1h 45m – US
Emma je zaposlenica knjižare iz Louisiane zaručena za Charlieja, ravnatelja muzeja iz Londona. Odnos sretnog para počinje se raspadati kada nekoliko dana prije vjenčanja, tijekom druženja i igre s parom prijatelja, odluče izgovoriti najgoru stvar koju su ikad napravili. Jedna ispovijed potpuno uzdrma dinamiku odnosa i dovede u pitanje sve što su mislili da znaju jedno o drugome.
U romantičnoj komediji redatelja Kristoffera Borglija i studija A24 glavne uloge tumače Zendaya i Robert Pattinson.

Kill Bill: Cijela krvava priča
2026-04-11 18:30
4h 35min

Prikazuje se s pauzom od 15 minuta. Osveta nikad nije bila epskija. I nikad potpunija. Vizija Quentina Tarantina u svom konačnom obliku objedinjuje Volume 1 i Volume 2 u jedinstveni, necenzurirani filmski spektakl, prikazan točno onako kako ga je autor zamislio. Uključuje i potpuno novu, dosad neviđenu anime sekvencu naglašavajući njegovu spektakularnu veličinu. Uma Thurman briljira kao Nevjesta, ostavljena da umre nakon što joj bivši šef i ljubavnik Bill prekine probu vjenčanja, puca joj u glavu i oduzme nerođeno dijete. Nakon buđenja iz kome, započinje nemilosrdan pohod osvete. Jednog po jednog, mora eliminirati preostale članove eskadrile zmije otrovnice prije nego što se suoči s Billom. U prepoznatljivom stilu, s kultnim akcijskim sekvencama i nezaboravnom glazbom, Kill Bill ostaje jedna od najutjecajnijih i najikoničnijih osvetničkih saga suvremenog filma – rijetko viđena u svojoj cjelovitoj verziji, sada dostupna kao ultimativno filmsko iskustvo.

Oprosti, ljubavi
2026-04-16 20:00
1h 43m – US, ES
Agnes se dogodilo nešto strašno, no za ostatak svijeta život ide dalje. Kada joj u posjet dođe bliska prijateljica, Agnes shvaća koliko je zapravo ‘zaglavila’ i odlučuje se ponovno vratiti u život. Topla i suosjećajna drama s elementima satire zauzima novu perspektivu u pričama o traumatskom iskustvu, fokus usmjeravajući na proces iscjeljenja.
Eva Victor u svom hvaljenom redateljskom prvijencu impresivno utjelovljuje glavnu ulogu, a napisala je i scenarij koji je nagrađen na Sundance Film Festivalu.

Gospodar Oluje: Legenda o Hammerheadu
2026-04-18 20:00
1h 44min

Tri stoljeća nakon Velikog potopa, svijet se razdvojio na raštrkane otoke, zauvijek ugrožen divovskom, beskrajnom Olujom. Otočanima jedina nada za sigurnost leži u utvrđenom gradu-državi Argosu, utočištu do kojeg se može doći samo kroz opasne kušnje poznate kao Jahanje oluje. Ipak, prkosna frakcija među njima vjeruje da pravo spasenje ne leži u Argosu, već izvan Oluje.

Dječak dupin 2
2026-04-19 18:00
1h 36m – TR
U animiranoj avanturi za sve uzraste mladi Dupinko i njegovi prijatelji kreću u morsku pustolovinu kako bi spasili svog prijatelja, ali i otkrili tko su Dupinkovi roditelji.

Vojni rok
2026-04-21 20:00
Što se događa kad u vojarnu umaršira alpha generacija – klinci navikli na jogu, proteine, detox sokove, algoritme i digitalnu slavu – a dočekaju ih narednici novog kova, jednako zbunjeni u svijetu influencera kao i u svijetu discipline i ranojutarnjeg plenka? Predstava „Vojni rok” na duhovit, ironičan i hiperuzbudljiv način, secira ideju ponovnog uvođenja vojnog roka, fenomena koji u globalnom i nacionalnom prostoru sve glasnije odjekuje. Na sceni se susreću strogoća sa svjesnim disanjem i mindfulnessom, stroga hijerarhija s TikTok izazovima, a granice kazališta brišu se kroz igru, interakciju i satiru. Hoće li naši protagonisti završiti kao ratnici ili wellness instruktori, hoće li naredbe zamijeniti score na snapu, a vojarne postati utočišta digitalnih nomada? Odgovor je u vašim rukama – jer „Vojni rok” je show u kojem publika odlučuje, a vojska dobiva potpuno novu definiciju. Ovo nije samo predstava – ovo je vojna vježba budućnosti u kojoj nema sigurnih skloništa, ali ima puno smijeha, provokacije i apsolutne zabave. Miro Čabraja i Domagoj Nižić, na scenu donose eksplozivnu kombinaciju iskustva i karizme koja publiku osvaja od prve minute. Njihova energija, improvizacijski šarm i beskompromisna duhovitost, garancija su da „Vojni rok” postaje kazališni događaj koji se ne propušta. Pridružite se i otkrijte: tko će preživjeti prvi dan vojnog roka – narednici ili influenceri?

Apfel Arena,Makarska
21.4.2026. u 20:00

Trajanje: 75 min
Dobna granica: 16+
Ulaznice su dostupne na info pultu Apfel Arene te putem platforme Adriaticket.com. Cijena ulaznice iznosi 15 €.

Apfel Arena rukometni turnir
2026-04-30 - 2026-05-03
Od 30.04. do 3.5. očekuju nas dani vrhunskog rukometa, energije i sportskog duha! 🤾‍♂️
Na teren izlaze mlade nade u kategorijama 2010., 2012. i 2014. godišta.
Očekuju vas uzbudljive i neizvjesne utakmice, puno lijepih poteza i sjajna atmosfera na tribinama!
Dođite, podržite naše mlade igrače i budite dio ove rukometne priče!
Vidimo se u Apfel Areni!

Zlatousti
2026-05-06 20:00, 2026-05-11 20:00
Nešto novo kuha se u radionici naši Zlatoustih…
Film “Zlatousti” donosi priču o preletu nepoznatog letećeg objekta iznad Kiljevaca – “mjesta usred ničega“ – koji iznenada poremeti život lokalnog stanovništva. Njihovi apetiti za boljim životom počinju rasti na tragikomičan način, a nošeni ambicijama i nedorasli iskušenjima, Kiljevčani testiraju vlastite granice sve do (ne)očekivanog raspleta.
Ova urnebesna komedija, jedna od najboljih u produkciji Zlatoustih, traje 1 sat i 29 minuta.
Termini prikazivanja:
Srijeda, 6.5. u 20:00
Ponedjeljak, 11.5. u 20:00
Utorak, 12.5. u 20:00
Ulaznice:
Dostupne na Info pultu Apfel Arene po cijeni od 5 €

Mortal Kombat II
2026-05-07 20:00
1h 52m – US
Novi nastavak akcijskog fantasy filma iz 2021. godine, temelji se na kultnoj videoigri i turniru koji odlučuje o sudbini. Karl Urban preuzima ulogu popularnog borca Johnnyja Cagea, koji se pridružuje ekipi u ovom nastavku. Priča nastavlja istraživati sukob između Scorpiona i Sub-Zeroa, uključujući i najavljeni okršaj Scorpiona s Noob Saibotom. Osim Cagea, u filmu gledamo i Adeline Rudolph kao Kitanu, ratnicu iz Outworlda poznatu po smrtonosnim lepezama, dok je Martyn Ford preuzeo ulogu Shao Kahna, jednog od najmoćnijih negativaca u Mortal Kombat univerzumu. Film obećava brutalnu akciju, epske borbe i bogatu mitologiju, uz vjernost izvornom materijalu.

Vrag nosi Pradu 2
2026-05-09 20:00
1h 59m – US
Dvadeset godina nakon svojih kultnih uloga u filmu “Vrag nosi Pradu” iz 2006. godine, Meryl Streep, Anne Hathaway, Emily Blunt i Stanley Tucci vraćaju se modnim ulicama New Yorka i elegantnim uredima časopisa Runway u dugoočekivanom nastavku filmskog fenomena koji je obilježio generaciju. Novi nastavak prati sukob između Mirande Priestly koja se bliži mirovini i njezine bivše asistentice Emily Charlton, sada konkurentske direktorice.

Ovce detektivi
2026-05-10 18:00
1h 49m – SINKRONIZIRANO
Zabavna obiteljska detektivska priča prati Georgea, pastira koji obožava svoje ovce i svake im večeri čita kriminalističke romane. Ono što George ne zna jest da njegove ovce ne samo da razumiju svaki zapetljani zaplet, nego satima nakon toga raspravljaju o tragovima, predvođene oštroumnom ovcom Lili. Kada George iznenada nastrada, stado odmah shvaća da to nije bila nesreća te se udružuju kako bi riješile zagonetni slučaj.
